पटना। उद्योग मंत्री रेणु कुमारी कुशवाहा कहलथि अछि जे मार्च मे दिल्ली हाट क तर्ज पर राजधानी मे सेहो 'पटना हाट' शुरू भ जाएत। जाहि ठाम बारह महीना स्टाल लागल रहत जाहि मे शिल्पकार अपन कला कए बाजार द सकताह। ओ उद्योग विभाग दिस स राज्यक 40टा शिल्पकार कए सम्मानित करबाक बाद सभा कए संबोधित क रहल छलथि। ओ कहलथि जे उपेंद्र महारथी शिल्प अनुसंधान संस्थान क उन्नयन कैल जाएत। मंत्री क अनुसार राज्य सरकार कला-संस्कृति आ पर्यटन पर बहुत ध्यान द रहल अछि। जाहि स गोवा स बेसी लोक बिहार आबि रहल अछि। शिल्पकला कए प्रोत्साहित करबाक उद्देश्य स पहिल बेर इ सम्मान समारोह आयोजित भेल अछि। हिनकर सबहक प्रशिक्षण पर विशेष बल देल जाएत। एखन 11 विषय मे प्रशिक्षण क व्यवस्था अछि। पत्थर कट्टी, लाह आ मधुबनी पेंटिंग सन विषय मे सेहो प्रशिक्षण कार्यक्रम आरंभ होएत। विभाग क प्रधान सचिव नवीन वर्मा कहला जे म्यूजियम क पाछु मे 'पटना हाट' बनि रहल अछि। 